****

**РЕПУБЛИКА СРПСКА**

**ГРАД ДЕРВЕНТА**

**ГРАДОНАЧЕЛНИК**

**ГРАДСКА УПРАВА**

**ОДЈЕЉЕЊЕ ЗА ПРИВРЕДУ И**

**ДРУШТВЕНЕ ДЈЕЛАТНОСТИ**

Дервента, Трг ослобођења бр.3, 74400 Дервента Тел: ++387 53 315 161, Факс: ++387 53 315 184 е-mail: [derv.pri@gmail.com](mailto:derv.pri@gmail.com)

**ИНФОРМАЦИЈА**

**О ПРИМЈЕНИ ОДЛУКЕ О РАВНОПРАВНОСТИ ПОЛОВА**

**У ГРАДУ ДЕРВЕНТА ЗА ПЕРИОД 01.01. ДО 31.10.2025. ГОДИНЕ**

**ДЕРВЕНТА, октобра 2025. године**

**Увод**

Увођење принципа равноправности полова у сва подручја живота и рада на локалном нивоу представља испуњење једног од основних принципа из домена људских права и слобода. Једнакост и равноправност полова нису само питања социјалне правичности и праведности, него представљају елементарни услов за друштвени и економски развој локалне заједнице, с посебним нагласком на смањење сиромаштва и побољшање квалитета живота свих грађана и грађанки града и друштва.

Одлуком о равноправности полова у Граду Дервента, коју је Скупштина града Дервента донијела 2022. године уређено је остваривање равноправности полова, доношење прописа и предузимање посебних мјера за спречавање дискриминације засноване на полу и стварање једнаких могућности за остваривање свих права и обавеза припадника/ца оба пола у локалној самоуправи, јавним установама и другим субјектима чији је оснивач Град.

Према Одлуци, органи Града Дервента су дужни да предузму све одговарајуће и потребне мјере ради спровођења одредаба прописаних законом и Гендер Акционим планом Босне и Херцеговине, оцјењују и вреднују утицај свих својих одлука и активности на положај жена и мушкараца у свим фазама планирања, доношења и спровођења одлука, као и да прикупљају, евидентирају и обрађују статистичке податке и информације разврстано по полу које се обрађују у оквиру њихове надлежности.

Поред тога, органи Града Дервента дужни су, у складу са одредбама важећих законских прописа и међународних стандарда у области равноправности полова, предузимати подстицајне и програмске мјере за подстицање и остваривање родне равноправности на основу анализе положаја жена и мушкараца у области за које се утврђују.

**Примјена Одлуке о равноправности полова у Граду Дервента за**

**период 01.01. - 31.10. 2025. године**

Унутар Градске управе као механизам за равноправност полова постоји Одбор за равноправност полова. Одбор према својим надлежностима промовише једнака права и могућности за мушкарце и жене, разматра приједлоге одлука и других прописа из своје надлежности са аспекта равноправности полова и даје приједлоге за њихово усаглашавање са законом , сарађује са другим радним тијелима, остварује сарадњу са Гендер центром. Одбор броји пет чланова, од чега су четири члана жене.Одбор засиједа у складу са својим Програмом рада, као и по указаној потреби.

У извјештајном периоду остварена је сарадња и са другим надлежним институцијама, те невладиним организацијама у погледу достављања информација које су везане за остваривање равноправности полова у Граду Дервента.

Град Дервента увијек пружа подршку, кроз разне видове, свим промотивним и другим кампањама подизања свијести о равноправности полова, и има јако добру сарадњу са Удружењем жена „Дервента“ на реализацији разних активности и пројеката везаних за реализацију принципа равноправности полова. Градска управа је генерално опредијељена за успостављање сарадње са свим невладиним организацијама, па и оним које се баве питањима равноправности полова и женским људским правима, као и другим које се баве локалним и руралним развојем и слично, а које могу својим активностима допринијети унапређењу равноправности полова у локалној заједници. Доказ наведеног је и усвајање Споразума о сарадњи између општине Дервента и невладиних /непрофитних организација на подручју општине Дервента, од 03.02.2011. године.

Када је у питању усклађивање општих и других аката из надлежности града са нормативно – правним стандардима за равноправност, у извјештајном периоду је, приликом доношења нових аката, и при измјенама постојећих , принцип равноправности полова био укључен.

Одлуком о равноправности полова у Граду Дервента дефинисано је да се приликом избора, именовања и конституисања нарочито у Скупштини града и њеним радним тијелима и комисијама које она именује, радним тијелима и комисијама које формира Градоначелник, органима управљања јавних предузећа, установа и других органа чији је оснивач Град Дервента, Градској изборној комисији Дервента, савјетима мјесних заједница на територији Града Дервента, обезбјеђује заступљеност најмање 40% припадника/ца мање заступљеног пола.

Принцип равноправности полова у Граду Дервента се примјењивао при именовањима одбора, савјета, комисија и слично. У 2025 . години је у разне комисије, савјете, радна тијела, тимове од стране Скупштине града и Градоначелника именовано укупно 264 члана , од чега је 131` жена , што је 49,62%.

У извјештајном периоду за чланове управних одбора, односно вршиоце дужности чланова управних одбора јавних установа чији је оснивач Скупштина града Дервента именованo је 5 жена од укупно 8 чланова, што чини 62,50%.

У извјештајном периоду Скупштина града је именовала је једну жену на позицију директора јавне установе чији је оснивач Скупштина града Дервента,а на позицију секретара Скупштине града именована је жена. Поред тога, од укупно шест одјељења градске управе на позицију начелника одјељења именоване су двије жене. У саставу Градске изборне комисије Дервента од укупно пет чланова, два члана су жене, што чини 40%.

Што се тиче полне структуре савјета мјесних заједница на подручју Града, треба истаћи да су на протеклим изборима (одржаним у 2023. години) у 39 мјесних заједница на територији Града, од укупно 211 чланова изабране 82 женe, или 38,86%. У 6 мјесних заједница предсједници Савјета мјесне заједнице су жене. У три мјесне заједнице избори за чланове савјета мјесних заједница нису одржани.

Када је у питању успостављање и развијање статистичких и административних евиденција разврстаних по полу, за све области у надлежности локалних заједница, може се констатовати да се такве евиденције воде, мада овај принцип није у потпуности заживио на свим нивоима.

Из Буџета Града се издвајају средства за суфинансирање одређених пројеката удружења које се залаже за женска људска права ( у 2025. години издвојена су средства у износу од 2.100,00 КМ за суфинансирање пројеката Удружења жена „Дервента“).

У периоду јануар-октобар 2025. године из Буџета Града Дервента као помоћ за функционисање женских спортских клубова издвојена су финансијска средства у износу од 63.834,00 КМ ( 2 искључиво женска спортска клуба: Одбојкашки клуб „Дервента“, Женски рукометни клуб „Дервента“).

Финансирани су такође и спортски клубови који у свом саставу имају и мушке и женске екипе, и то: Шаховски клуб „Дервента“, Школа спорта „Арена“, Стонотениски клуб „Укрина“, Карате клуб „Дервента“, Кик бокс клуб „Империја“, Тae Kwon Do Club „Derventa“, Карате клуб „КИМА“, Кик бокс клуб „Дервента“, Атлетски клуб „Дервента“, Клуб аикидо самоодбране „Лавови“ Дервента, Фудбалски клуб „Борац“ Осиња.

Поред наведеног, право на подстицајна средства за развој пољопривредне производње на подручју Града у 2025. години остварило је 28 женa, које су носиоци пољопривредног газдинства ( што је 9,75 % укупног броја корисника подстицајних средстава). Укупан износ додијељених средстава корисницама је 51.267,00 КМ, што је 10,48 % укупног износа исплаћених средстава. Подстицајна средства у извјештајном периоду користило је укупно 287 корисника, a исплаћено је 489.005,00 КМ.

Из Буџета Града Дервента у току 2025. године издвојено је и 78.000,00 КМ за помоћ породицама у којима је у текућој години рођено дијете (156 породица). На име новчаних помоћи за подршку пронаталитетној политици ( помоћи за вантјелесну оплодњу ) Буџетом Града за 2025. годину планирано је 30.000,00 КМ, а у извјештајном периоду je исплаћено 16.000,00 КМ.

Скупштина општине Дервента и субјекти заштите од насилничког понашања у породици и родно заснованог насиља потписали су 2009. године П Р О Т О К О Л о поступању и сарадњи надлежних субјеката на заштити жртава насиља у породици и родно базираног насиља.

Потписници Протокола у оквиру својих надлежности, учествују у откривању и сузбијању свих облика насиља у породици и родно базираног насиља уз интензивну међусобну сарадњу, а у складу утврђених норми и принципа рефералних механизама на сузбијању и спречавању насиља и заштити жртава насиља у породици.

У својим активностима наведене институције сарађују на тај начин што је, између осталог, формирана Савјетодавна група за помоћ и подршку жртвама насиља у породици и родно базираном насиљу.

Савјетодавна група пружа стручну помоћ Одбору за равноправност полова на праћењу и извјештавању Скупштине града о стању насиља у породици и родно базираног насиља.

Општи протокол о поступању у случајевима насиља у породици у Републици Српској, потписан је 2022. године од стране Министарства породице, омладине и спорта Републике Српске, Министарства правде Републике Српске, Министарства унутрашњих послова Републике Српске, Министарства здравља и социјалне заштите Републике Српске и Министарства просвјете и културе Републике Српске и Министарства управе и локалне самоуправе Републике Српске.

Законом о измјенама и допунама Закона о заштити од насиља у породици који је донесен у 2019. години ( „Службени гласник Републике Српске“, број 84/19) утврђено је сљедеће:

„ На подручју јединице локалне самоуправе закључује се протокол о поступању и формира се група за координацију и сарадњу од представника свих установа, органа и организација које пружају заштиту, помоћ и подршку жртвама насиља у породици.“ Ова група за координацију и сарадњу је формирана у законском року и обавља своје задатке.

Према подацима које смо добили од надлежних институција у извјештајном периоду није било је случајева смијештања жртава насиља у породици и родно заснованог насиља из Дервенте у сигурну кућу.

Може се генерално рећи да процес увођења принципа равноправности полова у све области друштвеног живота захтијева, прије свега, дјеловање у смислу промјене свијести и повећања знања о узроцима и посљедицама дискриминације по основу пола.

Стога је ово веома дуготрајан процес који увелико зависи од бројних друштвених околности и утицаја на глобалном, регионалном и локалном нивоу, те такође захтијева корјенито реструктурисање и реформу институционалних политика.

Општи примјери неравноправности полова најуочљивији су када је у питању учешће жена у јавном и политичком животу, што је одраз њиховог положаја у друштву, а затим њиховог положаја на тржишту рада, који је карактеристичан по вишеструкој оптерећености жена у домену тржишне економије, затим повећано насиље над женама, укључујући и насиље у породици.

Може се констатовати да су, између осталих, разлози непотпуне примјене Одлуке о равноправности полова у Граду Дервента сљедећи:

1.Непознавање детаљне ситуације по питању једнакости и равноправности мушкараца и жена на локалном нивоу

2.Неразвијена јавна свијест и изражено неразумијевање о принципима једнакости и равноправности полова на локалном нивоу

3. Недовољна буџетска средства за имплементацију Одлуке или иницијатива/пројеката везаних за равноправност полова

Локална заједница је плодно тло за примјену принципа једнакости и равноправности полова и то највише у подизању свијести путем едукације, доношењу специјалних програма мјера за постизање равноправности полова и вођењу статистике разврстане по полу, као и креирању иновативних рјешења у сарадњи институција, цивилног и приватног сектора која ће унаприједити живот локалне заједнице.

**Обрађивач: Предлагач:**

**OДЈЕЉЕЊЕ ЗА ПРИВРЕДУ И**

**ДРУШТВЕНЕ ДЈЕЛАТНОСТИ ГРАДОНАЧЕЛНИК**