**РЕПУБЛИКА СРПСКА**

**ГРАД ДЕРВЕНТА**

**ГРАДОНАЧЕЛНИК**

**ГРАДСКА УПРАВА**

**ОДЈЕЉЕЊЕ ЗА ПРИВРЕДУ И**

**ДРУШТВЕНЕ ДЈЕЛАТНОСТИ ДЕРВЕНТА**

Приједлог

**ПРОГРАМ**

**развоја спорта на подручју града Дервента**

**за период од 2025. до 2027. године**

*Дервента, октобар 2025. године*

На основу члана 39. став 2. тачка 9. Закона о локалној самоуправи („Службени гласник Републике Српске“, број: 97/16, 36/19 и 61/21), члана 136. Закона о спорту ( „Службени гласник Републике Српске“, број 79/20) и члана 37. став 2. тачка 9. Статута Града Дервента ( „Службени гласник града Дервента“, број 6/21, 20/21 и 10/22) Скупштина Града Дервента на сједници одржаној \_\_\_\_\_\_\_\_\_\_ 2025. године донијела је

**ПРОГРАМ**

**РАЗВОЈА СПОРТА НА ПОДРУЧЈУ ГРАДА ДЕРВЕНТА**

**за период од 2025. до 2027. године**

**САДРЖАЈ**

1.УВОД

2. ОСНОВНИ ПРАВЦИ ПРОГРАМА РАЗВОЈА СПОРТА

3. ФАКТИЧКО СТАЊЕ У ГРАДУ ДЕРВЕНТА

3.1 Демографско стање у Граду Дервента

* 1. Спортске организације у Граду Дервента

4. АНАЛИЗА КАПАЦИТЕТА ГРАДА ДЕРВЕНТА

4.1 SWОТ анализа

4.2 Анализа спортске инфраструктуре за унапређење спорта у Граду Дервента

5. ПРИОРИТЕТИ ПРОГРАМА РАЗВОЈА СПОРТА

5.1 Школски спорт, спортске играонице и школе спорта

5.2 Перспективни спортисти и врхунски спорт

5.3 Здравствена заштита за спортисте

5.4 Категоризација спортских клубова у Дервенти

5.5 Значајне спортске манифестације у Дервенти

5.6 Рекреативни спорт

5.7 Стручни кадрови у дервентском спорту

5.8 Женска популација у спорту и спортској рекреацији

5.9 Спортска инфраструктура

5.10 Спорт у руралним подручијма

5.11 Спорт особа са инвалидитетом

6. СПРОВОЂЕЊЕ, ПРАЋЕЊЕ И ИЗВРШАВАЊЕ

7.ЗАВРШНЕ ОДРЕДБЕ

**1.УВОД**

Град Дервента је кроз историју до данашњих дана био град спорта и спортиста и често је био препознат у земљи и иностранству по успјеху својих спортиста.

Спорт је један дио културе живљења и стварања. Дубоко утиче на развој појединца и друштва, чува здравље и побољшава здравствену заштиту, али исто тако развија друштвене вјештине чинећи човјека бољим, активнијим и вриједнијим судиоником локалне заједнице. Спортски дух у човјеку је покретач и обогаћује нас као појединце и као друштво у цјелини.

Усвајањем Програма развоја спорта Града Дервента од стране Скупштине Града ствара се основа даљег развоја, усавршавања и модернизације ове веома важне друштвене и социјалне активности сваког друштва.

Овај Програм развоја даје добар путоказ за размишљање о будућности у којој Град Дервента види спорт као важан сегмент живота.

**2. ОСНОВНИ ПРАВЦИ ПРОГРАМА РАЗВОЈА СПОРТА**

**Мисија**

Мисија спортске заједнице је да се кроз провођење овог Програма и рада спортских радника, осигурају примјерени и приступачни објекти и стручни кадрови који ће омогућити дугорочни и одрживи развој врхунских спортиста, као и спортских рекреативних активности за све категорије грађана.

**Визија**

До 2027. године Дервента треба да буде локална заједница у којем ће најмање 30% грађана бити укључено у спортске активности са развијеном понудом рекреативних садржаја побољшаће се квалитета живота грађана, туристички потенцијали биће развијени кроз спортске активности, а одрживи развој спорта бити осигуран примјереним објектима и стручним кадровима.

**3. ФАКТИЧКО СТАЊЕ У ГРАДУ ДЕРВЕНТА**

**3.1 Демографско стање у Граду Дервента**

Процјене становништва, према полу и старости (старосне групе), 2023 Дервента броји **24.387 становника** *(на основу података Републичког завода за статистику )*

Полна и старосна структура је дата у табели

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Старосна структура |  | 0-4 | 5-9 | 10-14 | 15-19 | 20-24 | 25-29 | 30-34 | 35-39 | 40-44 |
| Укупно | 24.387 | 1031 | 1074 | 1118 | 1165 | 1333 | 1572 | 1364 | 1627 | 1558 |
| Мушки | 11931 | 533 | 564 | 557 | 606 | 678 | 836 | 730 | 828 | 798 |
| Женски | 12456 | 498 | 510 | 561 | 559 | 655 | 736 | 634 | 799 | 760 |
|  |  |  |  |  |  |  |  |  |  |  |
| Старосна структура |  | 45-49 | 50-54 | 55-59 | 60-64 | 65-69 | 70-74 | 75-79 | 80-84 | 85+ |
| Укупно |  | 1747 | 1698 | 1837 | 1762 | 1576 | 1530 | 1059 | 783 | 553 |
| Мушки |  | 878 | 867 | 888 | 859 | 723 | 670 | 419 | 302 | 195 |
| Женски |  | 869 | 831 | 949 | 903 | 853 | 860 | 640 | 481 | 358 |

*Извор: Републички завод за статистику, Градови и општине Републике Српске*

**3.2 Спортски клубови и организације у Граду Дервента**

На подручју Дервенте дјелују 33 спортска клуба, колектива и удружења грађана која су у разним системима такмичења и која се баве дјелатностима из области спортa.

Дервентски спортисти су се у протеклом периоду појавили на првенствима Републике Српске и БиХ, у скоро свим спортовима, гдје су остварени веома добри резултати. Такође, остварено је учешће на првенствима БиХ у разним спортовима, са запаженим резултатима.

|  |  |
| --- | --- |
|  | Назив спортског клуба |
|  | Фудбалски клуб „Текстилац“ Дервента |
|  | Рукометни клуб „Дервента“ |
|  | Кошаркашки клуб „Дервента“ |
|  | Одбојкашки клуб „Дервента“ |
|  | Женски рукометни клуб „Дервента“ |
|  | Клуб малог фудбала „Дервента“ |
|  | Фудбалски клуб „Борац“ Осиња |
|  | Куглашки клуб „Дервента“ |
|  | Теквандо клуб „Дервента“ |
|  | Удружење „Мирон – Мото“ Дервента |
|  | Карате клуб „Дервента“ |
|  | Боксерски клуб „Дервента“ |
|  | Кик бокс клуб „Империја“ Дервента |
|  | Кик бокс клуб „Дервента“ |
|  | Шаховски клуб „Дервента“ |
|  | Атлетски клуб „Дервента“ |
|  | Карате клуб „Кима“ Дервента |
|  | Клуб аикидо самоодбране „Лавови“ Дервента |
|  | Стонотениски клуб „Укрина“ Дервента |
|  | Бициклистички клуб „Дервента“ |
|  | Бициклистички клуб „Релакс“ Дервента |
|  | Спортско рекреативно удружење „Арена“ Дервента |
|  | 3х3 Баскет ПРО Тоур |
|  | Карате и ММА клуб „ЈИТСУ – ДО“ |
|  | Пикадо клуб „180“ Дервента |
|  | Спортски билијар клуб „Грал Дервента“ |
|  | Тениски клуб „Новак“ - Дервента |
|  | Airsoft клуб „Вукови“ |
|  | Airsoft клуб „Витезови“ |
|  | Удружење „Спортски центар Bodyart“ |
|  | Фудбалски ветерани „Дервента“ |
|  | ФК „Борац“ Босански Лужани |
|  | ФК „4. јули“ Појезна |

**4. АНАЛИЗА КАПАЦИТЕТА ГРАДА ДЕРВЕНТА**

**4.1 *SWOT* анализа**

|  |  |
| --- | --- |
| **СНАГЕ** | **СЛАБОСТИ** |
| Дуга спортска традиција и континуитет у раду спортских клубова | Недостатак и ограничен капацитет спортске инфраструктуре |
| Присутност различитих спортских дисциплина: колективни, борилачки и индивидуални спортови | Неравномјерна заступљеност спортских садржаја у руралним дијеловима |
| Активност клубова на регионалним, државним и међународним такмичењима | Финансијска ограничења у подршци спортским клубовима (локална управ главни извор финансирања спорта) |
| Укљученост школа и заједнице у спортске активности | Ограничен приступ спорту за особе са инвалидитетом |
| **ПРИЛИКЕ** | **ПРИЈЕТЊЕ** |
| Умрежавање и партнерства са спортским савезима и организацијама | Демографски пад |
| Укључивање спорта у развој туризма и здравих стилова живота | Смањење интересовања младих за спорт због дигиталних садржаја |
| Развој школског и рекреативног спорта | Одлазак младих и спортских талената у веће средине |
| Дигитализација и промоција спортских активности | Недостатак дугорочног планирања и одрживог развоја спорта |
| Кориштење пројеката ЕУ за развој рекреативног и школског спорта | Могуће погоршање буџетске подршке спорту у кризним временима |

**4.2 Анализа спортске инфраструктуре за унапређење спорта у Граду Дервента**

У погледу спортске инфраструктуре значајни су капацитети ЈУ Спортски центар, фудбалски терен ФК „Текстилац“ са помоћним тереном погодним и за тренинге из области атлетике, СРЦ „Олимп“, фискултурне сале свих дервентских школа, као и недавно обновљенi спортски терен „Партизаново“, те већи број приватних сала за тренинге. Сви спортски клубови користе ове капацитете, премда њихов број није довољан и потребни су бројни инфраструктурни захвати, ови спортски капацитети још увијек успијевају да задовоље спортске потребе. У сврху развоја и промоције спорта у руралним срединама, важна су и улагања у реконструкцију постојећих и изградњу недостајућих капацитета у овим срединама.

**5. ПРИОРИТЕТИ ПРОГРАМА РАЗВОЈА СПОРТА**

Према Закону о спорту Републике Српске, Програмом развоја спорта су дефинисане приоритетне области.

Програм развоја спорта Града Дервента за период од 2025. до 2027. године ће деловање усмјерити на следеће приоритете:

**Главни приоритети:**

5.1 Школски спорт, спортске играонице и школе спорта

5.2 Перспективни спортисти и врхунски спорт

5.3 Здравствена заштита за спортисте

5.4 Категоризација спортских клубова у Дервенти

5.5 Значајне спортске манифестације у Дервенти

5.6 Рекративни спорт

5.7 Стручни кадрови у дервентском спорту

5.8 Женска популација у спорту и спортској рекреацији

5.9 Спортска инфраструктура

5.10 Спорт у руралним подручијма

5.11 Спорт особа са инвалидитетом

**5.1 Школски спорт, спортске играонице и школе спорта**

Мјере које ће доприњети остваривању првог приоритета су:

- омасовити школски спорт, спортске секције и школе спорта

- ојачати тренерске потенцијале млађих категорија

- повећати број терминa за тренинге млађих категорија

**5.2 Перспективни спортисти и врхунски спорт**

Мјере за реализацију:

- успоставити мјерила и критеријуме те саставити и ажурирати листе перспективних и врхунских спортиста

- oсмислити модел пружања финансијске подршке врхунским и перспективним спортистима путем донација, спонзорства и стипендија

**5.3 Здравствена заштита за спортисте**

Мјере за реализацију:

- формирати модел пружања лијечничке бриге за спортисте и обављање лијечничких прегледа

- унаприједити сарадњу при докторском прегледу спортиста, те пружање савјета спортистима уз укључивање стручњака различитих профила

**5.4 Категоризација спортских клубова у Дервенти**

Донијети нову Категоризацију спорта у Граду Дервента пошто постојећа из 2023. године је претрпјела промјене у спортским клубовима и ранговима такмичења.

Као база за израду нове Категоризације спорта треба да јој послужи и овај Програм развоја а према носиоцима квалитете и битним критеријумима:

- Носиоци квалитете: приоритетни клубови и клубови прве категорије

- Остали битни критеријуми: масовност, традиција, чланови националних селекција, број чланова и број такмичара клуба.

**5.5 Значајне спортске манифестације у Дервенти**

Најзначајније спортске манифестације које суфинансира Град Дервента су:

* Међународни турнир у малом фудбалу у ЈУ СЦ „Дервента“
* Међународни турнир у одбојци на пијеску
* Међународни ФИБА 3х3 баскет турнир
* Такмичења у атлетици (Улична трка, Дервентска десетка)
* Сеоски турнири у фудбалу
* Такмичења борилачких спортова
* Дјечији турнири у фудбалу и рукомету
* Тениски и стонотениски турнири
* Такмичења у лову и риболову
* Радничке игре
* Такмичење у воденим спортовима

Мјере за побољшање манифестација из реда спорта су:

- Осигурати планско организовање и промовисање манифестација те осигурати подршку организовању и провођењу манифестација

- Ојачати управљачке капацитете клубова за организацију манифестација и унаприједити сарадњу са надлежним одјељењем.

**5.6 Рекративни спорт**

Мјере за реализацију:

- омогућити провођење организоване спортске рекреације

- промовисање спортске рекреације

- унаприједити рад и промовисати клубове за рекреацију

**5.7 Стручни кадрови у дервентском спорту**

Мјере за реализацију:

- повећање броја професионалних тренера финансираних од стране клубова

- оснивање фонда намјенских средстава за школовање и усавршавање тренера

- унаприједити управљачке капацитете и остале вјештине кадрова

- увести надзор над радом тренера млађих селекција

**5.8 Женска популација у спорту и спортској рекреацији**

Мјере за реализацију:

- повећати број жена у спорту и рекреацији

- спортови и спортски клубови за жене да буду међу приоритетима

- промовисање успјешних женских кадрова у спорту

**5.9 Спортска инфраструктура**

Мјере за реализацију:

- ријешити власнишво спортских објеката

- управљање спортским објектима ставити у надлежност јавне установе

- реконструкција постојећих објеката

- изградња нових спортских објеката и садржаја

**5.10 Спорт у руралним подручијма**

Мјере за реализацију:

- осигурати адекватне услове на игралиштима у руралним подручјима

- реконструисати најзначајније спортске терене у селима

- афирмација спорта у руралним срединама

**5.11 Спорт особа са инвалидитетом**

Мјере за реализацију:

- Прилагодити спортске објекте спортистима са инвалидитетом и набавка прилагођене опреме

- Унаприједити рад са дјецом и младима са инвалидитетом и повећати њихову укљученост у спортске активности

**6. СПРОВОЂЕЊЕ, ПРАЋЕЊЕ и ИЗВРШАВАЊЕ**

Спровођење Програма биће у надлежности радног тијела за спровођење Програма развоја спорта за 2025-2027 годину. Градоначелник именује Радно тијело за споровођење овог Програма.

Радно тијело ће у координацији са надлежним одјељењем, Скупштином Града, спортским колективима, школама и осталим субјектима из области спорта покушати да проведе мјере дате овим Програмом.

Надлежно радно тијело, образовано од стране Градоачелника Града Дервента, биће у обавези да поднесе информацију о раду Градоначелнику о спровођењу Програма развоја спорта за 2025-2027 годину.

Уколико буде потребно, Скупштина Града Дервента може ревидирати Програм у циљу унапређења њене ефективности и одрживости на начин на који је и донијета.

**7. ЗАВРШНЕ ОДРЕДБЕ**

Овај Програм развоја спорта Града Дервента за 2025-2027 годину објавити у „Службеном гласнику Града Дервента”.

Број: Предсједник СГ:

Датум: Синиша Јефтић

О б р а з л о ж е њ е

**Правни основ**

Правни основ за доношење Програма развоја спорта на подручју града Дервента за период од 2025. до 2027. године садржан је у члану 39. став 2. тачка 9. Закона о локалној самоуправи („Службени гласник Републике Српске“, број: 97/16, 36/19 и 61/21) и члану 37. став 2. тачка 9. Статута Града Дервента („Службени гласник града Дервента“, број 6/21, 20/21 и 10/22), којима је прописано да скупштина града доноси одлуке и друга општа акта о обављању функција у области културе, образовања, спорта итд. Такође, правни основ садржан је и у члану 136. Закона о спорту („Службени гласник Републике Српске“, број 79/20).

**Разлози за доношење**

Будући да је истекао период важења Програма развоја спорта подручју општине Дервента за 2019-2023. годину („Службени гласник општине Дервенте“, број 1/19), потребно је донијети нови Програм развоја спорта на подручју града Дервента.

Предлаже се Скупштини Града Дервента да усвоји Програм развоја спорта на подручју града Дервента за период од 2025. до 2027. године.

ОБРАЂИВАЧ ПРЕДЛАГАЧ

ОДЈЕЉЕЊЕ ЗА ПРИВРЕДУ ГРАДОНАЧЕЛНИК

И ДРУШТВЕНЕ ДЈЕЛАТНОСТИ