На основу члана 39. став 2. тачка 2. Закона о локалној самоуправи („Службени гласник Републике Српске“, број: 97/16, 36/19 и 61/21), члана 11. Закона о социјалној заштити („Службени гласник Републике Српске“, број: 37/12, 90/16, 94/19, 42/20 – Уредба и 36/22) и члана 37. став 2. тачка 2. Статута Града Дервента („Службени гласник града Дервента“ број: 6/21, 20/21 и 10/22), Скупштина града Дервента, на 12. сједници одржаној 30.10.2025. године, донијела је

**О Д Л У К У**

**О ДОПУНАМА ОДЛУКЕ О ПРОШИРЕНИМ**

**ПРАВИМА ИЗ ОБЛАСТИ СОЦИЈАЛНЕ ЗАШТИТЕ**

Члан 1.

У Одлуци о проширеним правима из области социјалне заштите („Службени гласник града Дервента“, број 8/23) у члану 4. послије тачке 4. додају се двије нове т. 5. и 6, које гласе:

„5. субвенционисање комуналних трошкова,

6. помоћ у плаћању станарине за лица у стању социјалне потребе, а која немају адекватно стамбено збрињавање,“

Досадашње т. 5, 6, 7 и 8 постају т. 7, 8, 9 10.

Члан 2.

Послије члана 8. додају се два нова члана 8а и 8б, који гласе:

„Члан 8а.

(1) Корисници новчане помоћи имају право на мјесечну субвенцију за потрошњу воде и канализације у износу од по 3 m³ по члану породичног домаћинства.

(2) Права из става 1. овог члана остварују се под условом да се иста не могу остварити по неком другом основу.

Члан 8б.

(1) Право на помоћ у плаћању станарине у износу од 200,00 КМ мјесчно могу остварити корисници новчане помоћи који се налазе у стању социјалне потребе, а немају обезбијеђено адекватно стамбено збрињавање, уколико они и чланови домаћинства немају у власништву или сувласништву усељиву стамбену јединицу и уколико нису корисници другог облика помоћи за стамбено збрињавање из јавних средстава.

(2) Право из овог члана одобрава се на период од 12 мјесеци, уз могућност поновног одобравања ако и даље постоје разлози социјалне потребе.“

Члан 3.

Ова одлука ступа на снагу осмог дана од дана објављивања у „Службеном гласнику града Дервента“.

СКУПШТИНА ГРАДА

Број: ПРЕДСЈЕДНИК СКУПШТИНЕ

Дервента Синиша Јефтић, с.р.

О б р а з л о ж е њ е

Правни основ за доношење ове одлуке садржан је у члану 11. став 1. Закона о социјалној заштити („Службени гласник Републике Српске“, број: 37/12, 90/16, 94/19, 42/20 – Уредба и 36/22), којим је прописано: „Поред права утврђених овим законом, јединица локалне самоуправе својом одлуком, у складу са потребама становништва, може да утврди и друга права и услуге, услове и критеријуме за њихово остваривање.“

Истим чланом у ставу 2. наведена су нека од проширених права из социјалне заштите која јединица локалне самоуправе може прописати својом одлуком, а такође наводи се да јединица локалне самоуправе може прописати својом одлуком и друга права и услуге према њеним потребама.

Правни основ садржан је и у члану 39. став 2. тачка 2. Закона о локалној самоуправи („Службени гласник Републике Српске”, број: 97/16, 36/19 и 61/21) и члану 37. став 2. тачка 2. Статута града Дервента („Службени гласник града Дервента”, број: 6/21, 20/21 и 10/22) којим је прописано да Скупштина града доноси одлуке и друга опште акте и даје њихово аутентично тумачење.

Разлог за доношење ове одлуке је жеља да се лицима у стању социјалне потребе омогући коришћење проширених права, пошто иста нису обухваћена основним правима из социјалне заштите, као ни одлуком која се допуњује, а постоји потреба за додатном новчаном подршком ових категорија.

Предложеном Одлуком о допунама одлуке о проширеним правима из области социјалне заштите прописана су права: субвенционисање комуналних трошкова и помоћ у плаћању станарине за лица у стању социјалне потребе, а која немају адекватно стамбено збрињавање.

Имајући у виду напријед наведено предлаже се Скупштини града доношење предложене одлуке.

ОБРАЂИВАЧ: ПРЕДЛАГАЧ:

Одјељење за привреду и Градоначелник

друштвене дјелатности Игор Жунић